
Generalsekretær Knut Rom har an- 
modet mig om at skrive en artikel om 
mine fasanstudier, en opfordring jeg 
herved med glæde indfrier. Det er ikke 
hensigten med denne artikel på nogen 
måde at tage del i en diskussion om, 
hvorvidt fasanen kan akklimatiseres i 
Norge, om den bør udsættes, og om den 
er værd at ofre tid og penge på. Fak- 
tum er, at udsætningsforsøg er igang 
under ledelse af forsøgsleder Aage Wild- 
hagen i samarbejde med jagtforenin- 
gerne. De sidste fem år har jeg beskæf- 
tiget mig udelukkende med studier over 
fasanens biologi og pleje i New Zealand, 
og disse studier har givet en del resul- 
tater af praktisk karakter. Hensigten 
med denne artikel er derfor, nu da de 
norske forsøg er i gang, at give en sam- 

Det mpotentielle fasanområde i 

Norge, syd for 61* nn. br, Det med sort 

markerede område angiver kystegnene, 

op til en højde af 200 m. Mange av disse 

områder er dog af forskellige grunde 
uegnede for fasaner. 


menfatning af nogle af undersøgelsernes 
hovedresultater forsåvidt de skønnes at 
være af værdi under norske forhold. 
Læsere, der måtte være interesseret i 
flere detaljer end denne artikel kan give, 
kan få de i literaturfortegnelsen anførte 
afhandlinger ved henvendelse til under- 
tegnede under adressen: Department of 
Internal Affairs, Wellington, New Zea- 
land. Disse afhandlinger findes også i 
bibliotekerne tilhørende Norges Jeger- 
og. Fisker-Forbund, Arbeidernes Jeger- 
og Fisker-Forbund, Statens Viltunder- 
søkelser og Viltstyret. 


Valg af den rette fasanrace. 


Indenfor land- og skovbrug anerken- 
des værdien af den rette proveniens af 
avlsmaterialet, og en stadig stigende 
produktion er blevet resultatet af den 
praktiske anvendelse af sådanne studier 
og forsøg. Indenfor vildtplejen vil vi i 
fremtiden også i stigende grad anvende 
de samme principer og arbejde med 
avlsmateriale til udsætning af den bedst 
egnede type for lokale forhold. 

I Europa, Amerika og New Zealand 
er der foruden enkelte mindre alminde- 
lige racer fire hovedtyper af fasaner, der 
almindeligt opdrættes på vildtfarme og 
udsættes: ædelfasan, ringfasan, mon- 
golsk fasan og grøn fasan. Disse beteg- 
nelser kræver lidt forklaring, dels fordi 
mange mellemformer (bastarder) findes, 
dels fordi der har været nogen uklarhed 
forbundet med disse navne. 

Ædelfasanen er den sorthalsede, kau- 


kasiske Fasan (Phasianus colchicus 
colchicus), der indførtes til Europa for 
over 3000 år siden og endnu findes på 
blandt andet en del danske og tyske 
herregårde. Ædelfasanhanen er mørkt 
kobberfarvet og uden hvid ring om hal- 
sen, og det er derfor forkert, når denne 
race i Øklands: «Fuglene i Norden» kal- 
des jaktfasan = ædelfasan, og farve- 
tavlen tydeligt gengiver en ringfasan. 
Ringfasanen, også kaldet kinesisk ring- 
fasan eller — for lysere typers vedkom- 
mende — Chinensis (P. c. torquatus), 
stammer fra Kina og blev først indført 
til Europa for omkring 200 år siden. 
Hanen af denne race har hvid halsring, 
blålig overhale og gråblå forvinge, men 
varierer uendeligt meget i fasanerierne 
såvelsom i det fri i det kunstige udbre- 
delsesområde. Den fejlagtige opfattelse 
har bredt sig, at jo lysere ringfasaner er, 
jo mere ægte kinesere er de; sådanne 
lyse eksemplarer (og bestande) er frem- 
kommet som resultat af indavl, fremavl 
af denne ønskede type og ved krydsning 
med den lyse Formosa-fasan. Krydsnin- 
ger mellem ædelfasan og ringfasan er 
almindelige og udgør mange steder i 
Europa den vilde fasanbestand; disse 
hybrider er ret mørke, men har altid 
mere eller mindre udviklet hvid halsring 
og kunne med et fællesnavn kaldes jagt- 
fasan (Phasianus colchicus). Den tredie 
fasanrace, den mongolske fasan (P. c. 
mongolicus) blev bragt til Europa så 
sent som i året 1900 og er nu almindelig 
i fasanfarme, ligesom den er krydset 
med ringfasanen og dennes krydsninger. 
Den mongolske fasanhane kendes på sin 
store størrelse, mørke fjerdragt (meget 
lig ædelfasanen), brede hvide halsring, 
gule iris og hvide forvinge. Den sidst 
nævnte form: den grønne fasan, går 


også under navnene Tenebrosus og mela- 
nistisk fasan og er endog — med urette 


— bievet givet et systematisk navn: 
Phasianus colchicus mut. tenebrosus. 
Det er ikke en race, men en mørk (mela- 
nistisk) mutation. Hanen kan være fra 
mørkt grønblå til sort, og hønen er også 
meget mørk. Denne mutant må ikke for- 
veksles med den japanske fasan (Phasi- 
anus versicolor), der også er blevet 
kaldet grøn fasan. 


I valget af den rette fasan for Norge 
vil en god ledetråd ydes af de akklimati- 
serede bestande: de racer, der har til- 
passet sig norske forhold bedst og gen- 
nem en årrække har formeret sig i det 
fri, vil være grundlaget at bygge videre 
på. 

Den grønne mutant bør udelukkes fra 
starten, da den sandsynligvis kun vil 
bringe besvær: kyllingerne er sorte og 
har derfor ringe beskyttelsescamoufle- 
ring sammenlignet med de øvrige fasan- 
kyllinger; og hønerne er mørke og for- 
veksles under jagt let med unge haner. 
De lyse ringfasaner bør også undgås; 
erfaringen har været, at ligemeget hvor 
mange der udsættes, så præger de ikke 
den faste bestand, idet de hurtigt dør ud. 
Kyllinger af disse lyse ringfasaner er 
meget lyse og mangler således også den 
beskyttende kyllingedragt, der findes hos 
den oprindelige (mørke) ringfasan og de 
andre racer. 

Indenfor deres naturlige udbredelses- 
område findes de tre hovedracer mellem 
følgende breddegrader: ædelfasan mel- 
lem 21” og 38” n. br., ringfasanen mel- 
39” og 42* n. br., og mongolsk fasan 
mellem 41” og 49* n. br. De fleste norske 
fasanudsætninger vil foregå mellem 58* 
og 61* n. br., et område der ligger på 
den absolutte nordgrænse for fasanens 
udbredelse; der findes få og små fasan- 
bestande på tilsvarende breddegrader i 
Sverige og Finland. . Den mongolske 


fasan er den nordligste i sit naturlige 

Ædelfasanhane, kendelig på den sorte Grøn fasanhane, der ikke er en selv- 
hals og mørke, kobberrøde farve. stændig race, men en mutation, er meget 
mørk, metalgrøn og uden halsring. 


Lysfarvet hane af ringfasan, som de ofte ses å fasanfarme; kendelig 
ved sin hvide halsring, gråblå forvinge og grønlige overhale. 

Hane af mongolsk fasan har bred hvid halsring, hvid forvinge og ellers mørk 
fjerdragt som ædelfasanen. 


Den oprindelige ringfasan (det viste Høne af mongolsk fasan. Alle fasan- 
eksemplar stammer fra Kina) er be- høner ser temmelig ens ud og har en 
tydeligt mørkere end de fleste fasaner camouflerende gråbrun fjerdragt. 
der normalt går under navnet ringfasan. 

udbredelsesområde og vil nok være værd 
at foretage forsøg med i Norge. Mon- 
golsk fasan af ren race kan fås fra flere 
engelsk farme, ligesom jeg også sidste 
år så rene mongoler på den engelske 
jagtforsøgsgård, I. C.I. Game Research 
Station, Fordingbridge. Her i New Zea- 
land har vi også ren mongolsk fasan på 
statens fasanfarm, ligesom der findes 
flere bestande i det fri af næsten ren 
mongolsk fasan. 

I forbindelse med valget af det rette 
udsætningsmateriale skal lige nævnes, at 
omfattende krydsningsforsøg er blevet 
foretaget de sidste par år med det for- 
mål at frembringe en krydsningsfasan, 
der kan leve syd for fasanens nuværende 
udbredelsesområde i U.S.A., og ligeledes 
en type der måske vil anlægge sin rede 
i krat og borte fra høgræsmarkerne. 
Måske den rette race eller rette kryds- 
ningskombination af fasanracer en dag 
findes for norske forhold. 


Valg af udsætningslokaliteter. 


Norges potentielle udbredelsesområde 
for fasaner er meget begrænset, og de 
eneste muligheder synes at være de 
smalle kyststrækninger og dale i Oslo- 
området, Østfold og kystområdet mellem 
Oslo og Kristiansand. Jeg har selv set 
flere af disse områder såvelsom dele af 
vestkysten (Bergen, Stavanger), hvor 
der dog synes at være små eller ingen 
chancer for at akklimatisere fasanen. 
Udvælgelsen af lokaliteter for de offici- 
elle udsætningsforsøg er i Aage Wild- 
hagens sikre hænder; da det er muligt, 
at private jægere måtte være inter- 
esseret i udsætning af fasaner, skal 
nedenfor gives en kort oversigt over 
erfaringerne gjort her med hensyn til 
fasanens valg af levested og dens krav 
til omgivelserne. 

Fasanen er en kulturlandsfugl og fin- 

des i sit naturlige såvelsom kunstige ud- 
bredelsesområde i dyrkede og bebyggede 
områder; den trives bedst i en blanding 
af kornmarker, rodfrugtmarker, hømar- 
ker, græsgang, sump, krat og skov. 
Landskabet må helst være fladt til 
kuperet, med god jord, og de forskellige 
vegetationstyper blandet mellem hinan- 
den. Sne om vinteren er ingen hindring 
forudsat der er tilstrækkelig føde og 
dækning; høj nedbør (over 1000 mm om 
året) i form af regn er ikke gunstig, 
især regn i kyllingetiden kan forårsage 
stort produktionstab. 


Enhver der påtænker udsætning af 
fasaner bør i forvejen nøje gennem- 
tænke, hvorvidt fasanens krav kan til- 
fredsstilles: (1) passende blanding af 
agerbrug, krat og skov; (2) variation i 
landskabet med de forskellige vegeta- 
tionstyper vekslende; (3) passende for- 
deling af hegn, grøfter og bevoksede 
vejrabatter der kan tjene som skjulende 
samfærdselsårer; (4) fladt til bølgende, 
ikke stærkt bakket eller bjergrigt ter- 
ræn; (5) middel nedbør, ikke oversti- 
gende 1000—1500 mm om året og væ- 
sentlig faldende i vinterhalvåret; (6) 
god, frugtbar jord med middel til godt 
udbytte; (7) tilstedeværelse af grøfter, 
sump, elv, sø eller andet åbent vand; 
(8) passende redepladser i krat, grøfte- 
kanter, hø og anden tæt vegetation; (9) 
passende dækning om vinteren og foråret 
i form af krat, hegn, lund, skov og 
ugræsområder; (10) dækning om forår 
og sommer i form af korn, rodfrugter, 
høgræs og krat; (11) tilstedeværelse af 
ugræs på dyrkede marker, vejrabatter 
og uopdyrkede steder; (12) passende og 
tilstrækkelig føde på alle årstider, hvil- 
ket bedst opnås i dyrkede områder veks- 
lende med brakjord og krat; (13) til- 
stedeværelse af tilstrækkelig og den 
rette slags grit i jorden; (14) området 


Æyglægningsvoliere med en hane og Rugekasser i et skur på en stor 
fem høner. fasanfarm. 


Amerikansk type af kyllingekasse med —Almindeligt kyllingebur med foderbrædt, 
sammenklappelig løbegård. efter at løbegården er fjernet. 


Elektrisk kyllingemor med varmelegeme Skytte med resultatet av en 
for opdræt af kyllinger uden moderhøne. opdrætssæson. 

må være således beliggende at det egner 
sig til vildtplejeforanstaltninger: fred- 
ning, fodring, udsætninger, reguleret 
jagt, plantning af remiser, m.v. 

Danmark fremholdes hyppigt som et 
land med meget vildt på dyrkede om- 
råder, og der nedlægges årlig ca. 350 000 
fasaner. Men det må ikke glemmes, når 
disse tal nævnes, at medens 63% af 
Danmarks areal er under plov, er kun 
3% af Norges areal opdyrket. Ager- 
brugsiandene kan vutvivlsomt opvise 
langt de største fasanbestande, men det 
er med stor interesse jeg har fundet 
faste fasanbestande i forskellige dele af 
New Zealand, hvor der ikke er nogen 
form for agerbrug, og hvor der intet 
gøres for fasanerne; sådanne områder 
findes dels i sandklitter, dels på Nord- 
øens pimpstensplateau i store isolerede 
kratområder. På Hawaii har jeg også 
set gode fasanbestande i områder, hvor 
ingen form for kultivering finder sted. 
For både New Zealand og Hawaii gælder 
imidlertid, at der er et mildt klima uden 
snevintre. 


Hvorledes udsættes fasaner? 


Der er sandsynligvis lige så mange 
meninger om, hvorledes fasaner bør ud- 
sættes, som der er mennesker der udsæt- 
ter fasaner. De nedenfor anførte ret- 
ningslinjer er baseret på analyse af 
resultaterne fra wudsætning af 25000 
fasaner i New Zealand; hertil kommer 
feltstudier af individuelle udsætninger. 

Det er tvivlsomt, om der ret mange 
steder i Norge kan oparbejdes faste, 
selvstændige fasanbestande, der trives 
uden plejeforanstaltninger. De fleste 
udsætninger vil derfor blive i form af 
vedligeholdelsesudsætninger; fasaner vil 
også blive udsat for første gang i nye 
områder for om muligt at skabe nye be- 
stande; og endelig kan fasaner udsæt- 

tes for at blive skudt, med andre ord 
som tilskud til jagten. Hvorledes vi ud- 
sætter, afhænger helt af, hvorfor vi ud- 
sætter. 

Hvor fasaner udsættes for at blive 
skudt og derved direkte bidrage til jag- 
tens resultat, opnås det største udbytte, 
når udsætningen sker umiddelbart før 
eller kort før jagtens indtræden. I New 
Zealand blev 10 % skudt af fasanhaner 
udsat i måneden før jagtens begyndelse, 
hvorimod kun 31% % blev skudt af haner 
udsat om foråret. 


Ved forsøg på at indføre fasanen til 
en ny lokalitet, såvelsom ved udsætnin- 
ger for vedligeholdelse af bestande, der 
som i Norge er på nordgrænsen af artens 
udbredelsesområde, er det vigtigt at 
foretage udsætningen med samme om- 
sorg, hvormed kyllingerne er blevet op- 
drættet. En ting, der har slået mig ved 
disse undersøgelser er den forskel, der 
er mellem omhuen ved opdrættet og den 
manglende forståelse, der somme tider 
udvises af personer, der foretager udsæt- 
ningerne. Omstillingen i en fasankyllings 
liv fra moderhøne og kunstfoder til vild- 
nis og selvopholdelse er en så stor be- 
givenhed i en fugls tilværelse, at alt bør 
gøres for at formindske det chok, der er 
resultatet. 


Hvad enten det gælder udsætning på 
nye terræner eller for at vedligeholde en 
tilstedeværende bestand bør alle udsatte 
fugle ringmærkes i forbindelse med 
Statens Viltundersøkelser; vingemærker 
kan også anvendes, men fodringe til- 
trækker sig lettere opmærksomheden, 
når en fugl findes og kan også skelnes 
under feltforhold. 


Det skulle være unødvendigt at un- 
derstrege værdien af fyldige notater 
både af ringmærkningen og af forhol- 
dene hvorunder udsætningen fandt sted: 
lokalitet, dato og tid, antal haner og 


ER N RR er ES ; N 
Transportkasse, 25 cm høj, 50 cm bred,  Kyllingebure anbragt på velegnet lys- 
90 cm lang, til 50 ?-ugers kyllinger, 25 ning i reviret. 
3-mdrs. ungfugle, 25 høner eller 20 haner. 


Den 12 uger gamle fasan kan udsættes  Tilvænningsbur til 25 unge eller voksne 
uden moderhøne. fasaner, der forbliver i buret i en uges 
tid på udsætningsstedet før døren åbnes. 


Fasaner fodres på ubenyttet skovvej () 3 Foderhytte bygget af granrafter og 
grankultur. halm giver læ og beskyttelse for både 
foder og fasaner. 

høner, alder, kondition, udsætnings- 
metode, vejrforhold. Senere hen vil så- 
danne oplysninger blive af stor værdi, 
når regnskabet skal gøres op og læren 
drages af individuelle udsætninger. 


Det er tydeligt fremgået af eksperi- 
menterne med mange tusinde fasaner, at 
antallet af udsatte fugle pr. udsætning 
er af stor betydning for resultatet. Små 
grupper på 3—5 og op til 10 fasaner har 
ringe chance for at overleve chokperi- 
odens tilvænning og grundlægge en be- 
stand. Udsætninger af ungfugle skulle 
aldrig bestå af mindre end 20—25 indivi- 
der, og hvor muligt 25—50 eller flere. 
Ved de små udsætninger kan uheld og 
den uundgåelige store dødelighed umid- 
delbart efter udsætningen helt berøve 
den lille gruppe haner eller høner. Fasa- 
ner har flokinstinkt — at være i flok 
giver tryghed og sikkerhed — og en af 
grundene til større udsætninger er, at 
flokstørrelsen efter de første ugers store 
tab helst skal svare til normal kuld- 
størrelse og vinterflokstørrelse, så flok- 
ken kan holde sammen gennem efterår 
og vinter. 


Kønsfordelingen hos fasankyllinger er 
50 :50, og hvor ungfugle udsættes vil 
der derfor være omtrent lige mange af 
hvert køn. Hvor voksne fasaner udsæt- 
tes om vinteren, foråret eller om som- 
meren efter læggeperioden, kan udsæt- 
ningen bestå af en hane for hver 2—3 
høner; i grænseområder af fasanens ud- 
bredelsesområde, som i Syd-Norge, vil 
bestanden nødvendigvis altid være spar- 
som, hvorfor flere haner er nødvendige 
end i optimale fasanområder med stor 
bestandtæthed, hvor en hane pr. 4—5 
eller endog op til 10 høner er tilstrække- 
lig i den frie vildtbane. 


Den bedste alder for udsætning af- 
hænger af opdrætsmetoden; hvor kyllin- 
ger opdrættes under rugehøns, udsættes 

de med plejemødrene i en alder af 7—8 
uger, men hvor kyllingerne er opdrættet 
under elektriske kyllingemødre, giver det 
bedst resultat (9% genfangst), når de 
udsættes 12—14 uger gamle. Genfangst- 
procenten er højere for 17—20 ugers 
ungfugle (12%), men xpasningsudgif- 
terne er betydeligt højere og sygdoms- 
risikoen større. 


Fuglenes kondition ved udsætningen 
er af stor betydning. Det er ikke altid 
let af personlige grunde for en konsulent 
eller jæger at afslå og kassere dårligt 
udviklede og uegnede fasankyllinger; 
men det bør gøres. Ikke alene får man 
ikke fuld valuta for foreningens eller 
statens penge, men udsigten til gode 
resultater formindskes, og der er yder- 
ligere en forøget risiko for indførelse af 
sygdomme og parasitter i den fritlevende 
fasanbestand. Fugle til udsætning må 
være slanke, vel propotionerende, med 
glat veludviklet fjerlag, årvågne, og de 
må være tørre; de må ikke have ud- 
vækster, benmider, fuglekopper, og 
deres hale skal være hel, uden bræk- 
kede fjer; hostende fugle, og fugle med 
misdannede ben, hals og ryg såvelsom 
fasaner med forvildet opførsel (hoved- 
drejninger, mv.) bør ikke udsættes. 


Hvilken årstid der egner sig bedst 
for udsætning er jo helt afhængig af 
fuglenes alder. Udsætning af voksne, 
opdrættede fasaner om vinteren og for- 
året giver meget ringe resultat og må 
afgjort frarådes. Voksne fasaner, ud- 
satte om sommeren efter en æglægnings- 
periode i voliére, har bedre chance for 
at tilpasse sig, men der skal ikke reg- 
nes med mange kuld den første sommer, 
som ofte anføres. Hvis fasankyllinger 
udsættes for at starte en ny bestand 
eller for vedligeholdelse af en bestand 
under minimale livsbetingelser, er det 
bedst at udsætte dem midt på somme- 


ren, da vegetation og insiktliv er på det 
højeste. Udsætning af sent tillagte kyl- 
linger sidst på sommeren er uheldig, da 
ernæring og dækning foruden luftens 
varme er forbi optimum. 


Den rette tid på dagen er af stor 
betydning. Fasaner bør aldrig udsættes 
hen under aften, da de så har lidt tid 
og lejlighed til at finde sig til rette i de 
nye omgivelser, før de normalt falder 
til ro og dagslyset svinder. Dette er 
især af betydning ved udsættelse af 
voksne fasaner i vintermånederne. For- 
middagen og midt på dagen er den 
bedste tid for udsætning. 


Megen skade kan påføres fasaner 
under transport. Fasaner kan udmærket 
forsendes pr. flyvemaskine, med tog, 
lastbil og med skib. Vi bruger alle fire 
metoder her i New Zealand. Erfarin- 
gerne har dog vist, at når det drejer sig 
om store afstande, op til 800—500 km, 
at lastbil er at foretrække til tog. Luft- 
transport er dyr og kan kun betale sig, 
når det drejer sig om meget store af- 
stande. Det er vigtigt at få kyllingerne 
i transportkasserne sent om aftenen 
eller meget tidligt om morgenen, så 
transporten kan foregå tidligt på dagen; 
herved opnås dels kørsel i dagens kølige 
timer, dels at udsætningsstedet nås tid- 
ligt på dagen. Gode transportbure med 
blødt sækkelærredstag bør anvendes. 
Når voksne fasaner transporteres, er det 
bedst at have haner og høner hver for 
sig; når kyllinger og ungfugle transpor- 
teres, bør kun ensaldrede fugle være i 
samme bur. 


Udsætning i kyllingbure med moder- 
høne er den almindeligste form, hvor 
fasaner er opdrættet under tamhøns. 
Denne metode er vel udviklet og hyppigt 
beskrevet i opdrætsbøger. Kyllingerne 
og deres plejemødre fodres og vandes, 
til kyllingerne gradvis har vænnet sig 


til livet i omgivelserne af udsætnings- 
pladsen. Det er derfor vigtigt, at stedet 
omhyggeligt vælges med fasanens krav 
til føde, dækning og nattesæde for øje. 

Når kyllinger opdrættes i elektriske 
kyllingemødre, udsættes de, når de er fra 
12—20 uger gamle. En meget stor del af 
disse ungfasaner går til, fordi de bliver 
udsat forkomne, i forkerte omgivelser 
og bliver sluppet løs uden dækning. 
Mange oplever deres første lange flugt 
og dumper udmattede ned i krat eller 
sø. Man bør aldrig kaste fugle op i luf- 
ten for at se, om de kan flyve. Buret 
med ungfugle sættes med åben lem ind 
mod krat eller anden tæt vegetation 
(korn, rodfrugter, høgræs) og lades i 
fred, så fasanerne roligt af sig selv kan 
finde ud i deres nye omgivelser. 

Bedst resultat opnås, hvor udsæt- 
ningen er en gradvis proces og tilvæn- 
ningsbur anvendes. Et passende antal 
fugle anbringes for en uges tid i buret 
på udsætningsstedet og fodres og van- 
des forsigtigt; efter en uges tid, åbnes 
døren en morgen, og fasanerne kan så 
selv i løbet af dagen forlade buret, og 
vil i de fleste tilfælde forblive på stedet, 
da de har vænnet sig til omgivelserne. 

De bedste fugle til udsætning — for- 
uden vildtfangede — er hærdede fugle. 
Fasankyllinger blev i en alder af 7—8 
uger overført til en ø, hvor de blev slup- 
pet (den første uge eller to med adgang 
til kyllingemødre, hvis vejret var dår- 
ligt), blev fodret og vandet, og blev gen- 
fanget til udsætning, når de var 16—20 
uger gamle eller ældre. Genfangstprocen- 
ten (og dermed overlevelse) af sådanne 
hærdede fugle har været 3— gange 
højere end almindelige opdrættede fasa- 
ner. 


Pleje og jagt. 
Til slut blot et par ord om den akkli- 
matiserede bestand. På nordgrænsen af 

fasanens udbredelsesområde, hvor 5 
standen kunstigt opretholdes, er vinter- 
fodring uden tvivl nødvendig, lige bort- 
set fra særligt velegnede områder, som 
for eksempel Nord-Amerikas majs- og 
hvedeegne. Fodring langs spor og skov- 
veje og i specielle foderhytter kan hjælpe 
fasanerne over vinteren, hvor jorden er 
dækket med sne, og hvor der ikke er 
megen naturlig føde i form af spildkorn, 
ugræsfrø, kløver, roeblade m.v. 

I yngletiden ødelægges mange reder 
under høbjærgningen og slåning af vej- 
rabatter; hvor det er muligt skal sådanne 
reder skånes ved at lade en plet græs 
om reden stå urørt; hvor skaden er sket, 
kan æggene tages hjem og udruges under 
tamhøns, der siden udsættes med de op- 
drættede kyllinger. Afbrænding af kvas- 
bunker og ugræs om foråret og somme- 
ren ødelægger også mange reder og bør 
udsættes, hvor muligt. 

Hvor en fasanbestand er blevet op- 
arbejdet og har vist sig at kunne klare 
sig selv med eller uden hjælp, er der 
ingen grund til ikke at skyde et vist antal 
haner — hvor mange vil snart læres 
gennem erfaring. Fortsat fredning vil 
ikke forøge bestanden, der i løbet af 
akklimatiseringsperioden vil have nået 
sit maksimum under de herskende for- 
hold. Fornuftig beskydning vil kun 
fjerne overskudet, der vil gå til grunde 
alligevel eller udvandre til andre egne. 
Hvor fasanbestandene er små, bør høner- 
ne være totalt fredede. 

Fasanen vil aldrig blive en alminde- 
lig jagtfugl i Norge; landets natur er 
uegnet for denne slette- og kulturlands- 
fugl. Men mindre bestande i Oslo- 
området, Østfold og i kystområdet langs 

megen fornøjelig jagt for både byboere 
og landmænd. Ved jagtleje kan udgifter 
ved opdræt og andre plejeforanstaltnin- 
ger indvindes. Det er muligt, at et kom- 
mercielt drevet fasanjagtdistrikt i dette 
område kunne etableres, følgende de 
samme retningslinjer som på de ameri- 
kanske «shooting preserves», hvor man 
betaler for en dags jagt. Et sådant revir 
ville skabe forholdsvis let og ikke kost- 
bar jagt indenfor rimelig afstand fra 
hovedstaden, ville sikre pågældende jæ- 
gere et udbytte og ville yderligere være 
velegnet til hundeprøver. 

